Document ID: 32011R1179

REGOLAMENT TA’ IMPLIMENTAZZJONI TAL-KUMMISSJONI (UE) Nru 1179/2011
tas-17 ta’ Novembru 2011
li jistabbilixxi speċifikazzjonijiet tekniċi għas-sistemi ta’ ġbir onlajn skont ir-Regolament (UE) Nru 211/2011 tal-Parlament Ewropew u tal-Kunsill dwar l-inizjattiva taċ-ċittadini
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta’ Frar 2011 dwar l-inizjattiva taċ-ċittadini (1), u b’mod partikolari l-Artikolu 6(5) tiegħu,
Wara li kkonsultat lill-Kontrollur Ewropew għall-Protezzjoni tad-Dejta
Billi:
(1)
Ir-Regolament (UE) Nru 211/2011 jipprovdi li fejn id-dikjarazzjonijiet ta’ appoġġ jinġabru onlajn, is-sistema użata għal dak il-għan għandha tissodisfa ċerti rekwiżiti tekniċi u ta’ sigurtà u għandha tkun iċċertifikata mill-awtorità kompetenti tal-Istat Membru rilevanti.
(2)
Sistema ta’ ġbir onlajn fit-tifsira tar-Regolament (UE) Nru 211/2011 hija sistema tal-informazzjoni, li tikkonsisti minn softwer, ħardwer, ambjent tal-hosting, proċessi tan-negozju u persunal sabiex isir il-ġbir tad-dikjarazzjonijiet ta’ appoġġ onlajn.
(3)
Ir-Regolament (UE) Nru 211/2011 jistabbilixxi r-rekwiżiti li s-sistemi ta’ ġbir onlajn għandhom jikkonformaw magħhom sabiex jiġu ċċertifikati u jipprovdi li l-Kummissjoni għandha tadotta speċifikazzjonijiet tekniċi għall-implimentazzjoni ta’ dawn ir-rekwiżiti.
(4)
Il-proġett tal-Ogħla 10 tal-2010 tal-Proġett Open Web għas-Sigurtà tal-Applikazzjonijiet (The Open Web Application Security Project - OWASP) filwaqt li jipprovdi ħarsa ġenerali tal-aktar riskji kritiċi għas-sigurtà tal-applikazzjonijiet tal-web jipprovdi wkoll għodda biex jiġu indirizzati dawn ir-riskji; għalhekk l-ispeċifikazzjonijiet tekniċi huma bbażati fuq is-sejbiet ta’ dan il-proġett.
(5)
L-implimentazzjoni mill-organizzaturi tal-ispeċifikazzjonijiet tekniċi għandha tiggarantixxi ċertifikazzjoni ta’ sistemi ta’ ġbir onlajn mill-awtoritajiet tal-Istati Membri, u tikkontribwixxi biex tiżgura l-implimentazzjoni ta’ miżuri tekniċi u organizzattivi xierqa li huma meħtieġa biex ikun hemm konformità mal-obbligi imposti mid-Direttiva 95/46/KE tal-Parlament Ewropew u tal-Kunsill (2) dwar is-sigurtà tal-attivitajiet tal-ipproċessar, kemm fiż-żmien tad-disinn tas-sistema tal-ipproċessar u anki fiż-żmien tal-ipproċessar innifsu, sabiex tinżamm is-sigurtà u biex b’hekk issir prevenzjoni għal kwalunkwe pproċessar mhux awtorizzat u tkun protetta d-dejta personali kontra l-qerda aċċidentali jew mhux skont il-liġi jew telf aċċidentali, alterazzjoni, żvelar jew aċċess mhux awtorizzat.
(6)
Il-proċess ta’ ċertifikazzjoni għandu jiġi ffaċilitat permezz tal-użu mill-organizzaturi tas-softwer ipprovdut mill-Kummissjoni skont l-Artikolu 6(2) tar-Regolament (UE) Nru 211/2011.
(7)
L-organizzaturi tal-inizjattivi taċ-ċittadini, bħala kontrolluri tad-dejta, għandhom, meta jiġbru d-dikjarazzjonijiet ta’ appoġġ onlajn, jimplimentaw l-ispeċifikazzjonijiet tekniċi stipulati f’dan ir-Regolament sabiex jiżguraw il-protezzjoni tad-dejta personali pproċessata. Fejn l-ipproċessar isir minn proċessur, l-organizzaturi għandhom jiżguraw li l-proċessur jaġixxi biss skont struzzjonijiet mill-ogranizzaturi u li jimplimenta l-ispeċifikazzjonijiet tekniċi stipulati f’dan ir-Regolament.
(8)
Dan ir-Regolament jirrispetta d-drittijiet fundamentali u josserva l-prinċipji minquxa fil-Karta tad-Drittijiet Fundamentali tal-Unjoni Ewropea, b’mod partikolari l-Artikolu 8 tagħha, li jiddikjara li kull persuna għandha d-dritt għall-protezzjoni tad-dejta personali li tirrigwardaha.
(9)
Il-miżuri stabbiliti f’dan ir-Regolament jikkonformaw mal-opinjoni tal-Kumitat stabbilit bl-Artikolu 20 tar-Regolament (UE) Nru 211/2011,
ADOTTAT DAN IR-REGOLAMENT:
Artikolu 1
L-ispeċifikazzjonijiet tekniċi msemmija fl-Artikolu 6(5) tar-Regolament (UE) Nru 211/2011 huma stipulati fl-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Novembru 2011.

Labels: 10
7
12